Delirij (roman)

**Delirium** (*Delirij*) je distopijski roman za omladinu koji je napisala američka spisateljica Lauren Oliver, objavljen 1. januara 2011. godine. Roman prati život mlade djevojke Lene Haloway, koja se zaljubljuje u jednog dečka, u svijetu u kojem se ljubav smatra bolešću. *Delirij* predstavlja prvi roman iz istoimene trilogije.

## Radnja 
Radnja se odvija u američkom gradu Portlandu (Maine) u alternativnoj sadašnjosti. Civilizacija je koncentrirana na mali broj gradova koji su izbjegli masivno bombardovanje proteklih decenija. Vlada je strogo zabranila putovanje između gradova. Svaki grad je električnom ogradom odvojen od Divljine, teritorije koja nije regulirana i za koju se pretpostavlja da je potpuno uništena u bombardovanju. Totalitarna vlada propagira mišljenje da je ljubav bolest i izvor svih ratova i nereda na Zemlji, dajući joj naziv *amor deliria nervosa*, obično spomenuta samo kao *delirij*. Naučnici su pronašli hiruršku metodu liječenja delirija sličnu lobotomiji, te je ona obavezna za sve građane starije od 18 godina. Lena se isprva raduje danu kada će postati *punoljetna* i kada će iz nje biti uklonjen *delirij*, godinama instruirana vladinom propagandom da je ljubav grozna bolest koja mora biti uništena iz ljudskog društva.

Međutim, sve se mijenja nekoliko mjeseci prije zakazane procedure. Lena se zaljubljuje u Invalida (punoljetna osoba koja nije prošla *izlječenje* i koja živi u Divljini) po imenu Alex. On je rođen u Divljini izvan grada, ali se pretvara da je izliječen kako bi mogao neopaženo živjeti u gradu i organizirati otpor. Nagovara Lenu da izbjegne proceduru koja će uništiti mogućnost da ikada više nekog voli. Nudi joj da napuste grad i žive u Divljini, pridruže se pokretu otpora koji se protive *proceduri* i vladi. Iako se Lena odupire mislima da napusti svoj dosadašnji život, ona ipak konačno odlučuje da ode sedam dana prije zakazane *procedure*.

Alexa i Lenu otkrivaju državni kontrolori i agenti nekoliko noći prije njihovog planiranog bijega. Lenu zatvaraju u kućni pritvor, držeći je pod nadzorom stražara i vezanu, međutim Alex je uspijeva spasiti i pokušavaju pobjeći preko električne ograde. U bjesomučnoj noćnoj jurnjavi, Alex se žrtvuje za nju, biva pogođen i uhvaćen. Lena trči dalje, preskače ogradu i odlazi u Divljinu, odlučna da Alexova žrtva ne bude uzaludna.

## Inspiracija 
Lauren Oliver je izjavila da joj je inspiracija za Delirij došla jednog dana dok je vježbala. Nedavno je čitala esej Gabriela Garcia Márqueza u kojem je on napisao da se u svim knjigama radi ili o ljubavi ili o smrti. Pošto je njen prvi roman *Before I Fall* bio o smrti, željela je da napiše roman o ljubavi. U vježbaoni je vidjela novinski izvještaj o nekoj epidemiji te su se te dvije ideje stopile u jedan osnovni koncept na kojem je zasnovala cijelu trilogiju *Delirija*.

## Adaptacija 
Televizijska kuća Fox je naručila izradu scenarija na osnovu *Delirija* adaptiranog za televiziju. Kako navodi
The Hollywood Reporter, glavni lik Lenu Haloway će glumiti Emma Roberts U februaru 2013. Gregg Sulkin je odabran za ulogu Juliana Finemana, lika iz drugog dijela trilogije, ali je izmijenjen tok priče iz romana, tako da će on glumiti dečka u kojeg se zaljubljuje Lenina prijateljica Hana Tate. Dana 25. februara 2013. objavljeno je da će Daren Kagasoff tumačiti ulogu Alexa Sheathesa, prvu i najveću Leninu ljubav. Producent će biti Karyn Usher a izvršni producenti Peter Chernin i Katherine Pope. Jeanine Mason će glumiti Hanu Tate.

U maju 2013. godine, Fox iznenada odustaje od snimanja *Delirija*.

## Kritike 
*Delirij* je bio bestseler New York Timesa među deset najprodavanijih knjiga za djecu i omladinu. Dobio je većinom pozitivne kritike uključujući pozitivne ocjene Kirkusa i School Library Journala. NPR je naveo kako *Oliver piše prekrasno sa dobro odvaganim stilom. Citati iz izmišljenih knjiga "Knjiga tišine" i "Priručnik za sigurnost, zdravlje i sreću, 12. izdanje" su izuzetno i vješto umetnuti.*

## Reference 
## Vanjski linkovi 
*Delirium  na stranici Lauren Oliver

Kategorija:Romani iz 2011.
Kategorija:Američki naučnofantastični romani